**“อธิบดีกอบชัย” หารือ รองอธิบดีกรมส่งเสริมพาณิชย์เมืองหลานโจว แนวทางขับเคลื่อนผู้ประกอบการไทย-จีน**

กรุงเทพฯ 15 พฤศจิกายน 2561 – นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วย ให้การต้อนรับคณะ Mr. Wu Zhen Tu รองอธิบดีกรมส่งเสริมพาณิชย์เมืองหลานโจว มณฑลกานซู สาธารณรัฐประชาชนจีน เนื่องในโอกาสที่คณะผู้แทนภาครัฐจากเมืองหลานโจว มณฑลกานซู สาธารณรัฐประชาชนจีน เข้าพบเยี่ยมคารวะและร่วมหารือแนวทางความร่วมมือทางด้านนวัตกรรมและเทคโนโลยีด้านอุตสาหกรรม ระหว่างเขตหลานโจวและประเทศไทย ซึ่งจะพัฒนาไปสู่ความร่วมมือทางด้านการค้าและการลงทุนร่วมกัน ระหว่าง 2 ประเทศต่อไปในอนาคต ณ ห้องประชุม 2 ชั้น 3 อาคารกรมส่งเสริมอุตสาหกรรม

โดยอธิบดีกรมส่งเสริมอุตสาหกรรมได้กล่าวต้อนรับและกล่าวถึงนโยบายการส่งเสริมและพัฒนาผู้ประกอบการ SMEs สู่ 4.0 ของกรมส่งเสริมอุตสาหกรรม ได้แก่ ศูนย์ปฏิรูปอุตสาหกรรม 4.0 หรือ ITC ให้บริการเครื่องจักรกลางและพื้นที่ Co-Working space เพื่อให้ผู้ประกอบการมาใช้บริการเครื่องจักรในการผลิตต้นแบบผลิตภัณฑ์ โครงการหมู่บ้านอุตสาหกรรมสร้างสรรค์ หรือ หมู่บ้าน CIV ซึ่งในปี 2562 มีเป้าหมายในการเข้าไปพัฒนา 215 หมู่บ้าน ซึ่งจะมุ่งพัฒนาผลิตภัณฑ์ พัฒนาคน และกระบวนการบริหารจัดการภายในชุมชน โครงการ Big Brother (พี่ช่วยน้อง) ซึ่งมีความร่วมมือกับบริษัทเอกชนรายใหญ่ในการเข้ามาช่วยยกระดับศักยภาพให้ SMEs ในด้านต่าง ๆ ซึ่งสมาคมการค้าและการลงทุนเอเชียน-สากล ก็เป็นหนึ่งในโครงการ Big Brother ของกรมส่งเสริมอุตสาหกรรม ด้านรองอธิบดีกรมส่งเสริมพาณิชย์เมืองหลานโจว ได้กล่าวแสดงความขอบคุณและมีความสนใจในนโยบายการส่งเสริมและพัฒนาผู้ประกอบการของกรมส่งเสริมอุตสาหกรรมโดยเฉพาะในเรื่องของศูนย์ ITC เพราะเป็นการปฏิรูปอุตสาหกรรมให้ก้าวหน้า รวมถึงยังให้ความสนใจโครงการ Big Brother โดยเฉพาะเรื่อง E-commerce ซึ่งสามารถเชื่อมโยงกับทางมณฑลกานซูได้ นอกจากนี้ยังเชิญชวนให้เกิดความร่วมมือในเรื่องยาสมุนไพร เนื่องจากที่หลานโจว มณฑลกานซู มีพืชสมุนไพรจีนจำนวนมากที่สำคัญได้แก่ ชะเอมเทศ (liquorice) ตังกุย (angelica) และโสมต่างเสิน ทั้งนี้ หวังว่าจะเกิดความร่วมมือของทั้ง 2 ประเทศในทุก ๆ มิติ โดยเฉพาะทางด้านการค้าและการลงทุนร่วมกันในอนาคตต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว